SKN ไอพีโอตัวใหม่
วันนี้ (26 ก.ย.) หุ้น บมจ.ส.กิจชัย เอ็นเตอร์ไพรส์ (SKN) จะเข้าซื้อขายในตลาดหลักทรัพย์เป็นวันแรก
26 ก.ย. 2560

ลูบคมตลาดทุน : ธนะชัย ณ นคร
วันนี้ (26 ก.ย.) หุ้น บมจ.ส.กิจชัย เอ็นเตอร์ไพรส์ (SKN) จะเข้าซื้อขายในตลาดหลักทรัพย์เป็นวันแรก
หุ้นตัวนี้มี บล.ทิสโก้ เป็นที่ปรึกษาทางการเงิน (เอฟเอ) และผู้จัดการการจัดจำหน่ายและรับประกันการจำหน่าย
จากข่าว..เห็นมีนักวิเคราะห์บอกว่าราคาเปิดวันแรกอาจวิ่งไปถึง 11.00 บาท
ขณะที่ราคาไอพีโออยู่ที่ 7.35 บาท
เลยหยิบลูกคิดขึ้นมาดีดดูซักหน่อย พบว่าหากราคาขึ้นมาถึง 11.00 บาทจริงๆ  เท่ากับว่าราคาขึ้นมากว่า 50% จากราคาไอพีโอ
ส่วนพี/อี หากดูจากราคา ณ ไอพีโอ อยู่ที่ 25-26 เท่า(พี/อี ปี 2561 อยู่ที่ 16 เท่า)
เมื่อคำนวณดูแล้ว ราคาระดับ 11.00 บาท เท่ากับว่า พี/อี จะขึ้นมาอยู่แถวๆ 38-39 เท่า
ส่วนตัวนั้นไม่แน่ใจว่ามันเป็นไปได้ หรือไม่ได้ หรือไม่
แต่หากย้อนกลับไปดูหุ้นๆไอพีโอน้องใหม่ ที่เพิ่งเข้าเทรดกันมาก่อนหน้านี้ หรือในช่วงที่หุ้นไทยปรับขึ้นมาสูงก็จะพบว่า เช่น หุ้น ICN ที่ดีดขึ้นมาเกือบ 200% ในวันแรก
พี/อี ก็ถูกเข็นขึ้นมาอยู่ประมาณ 40 เท่า
ก่อนจะมีแรงขายออกในวันถัดมา แล้วก็ซื้อๆ ขายๆ กันอยู่แบบนั้น
ขณะนี้ พี/อี ของ ICN อยู่ที่แถวๆ 37.33 เท่า
แต่หุ้น ICN นั้น เขามี “เจ้ามือ”
หรือมีนักลงทุนรายใหญ่ที่ได้รับการจัดสรรหุ้นอยู่ 3-4 รายนั่นเอง
ส่วนจะเป็นใครบ้าง ขออนุญาตไม่เขียน ไม่อยากไปพาดพิงใคร
จะว่าไปแล้วนักลงทุน เวลาซื้อขายหุ้นกัน ส่วนใหญ่ก็ไม่ได้ให้ความสำคัญหรือระดับของ พี/อี กันมากนัก
เพราะพวกเขาแค่อยากรู้ว่า ราคาวิ่งไปต่อหรือไม่
แต่เจ้ามือ หรือรายใหญ่หากจะดันราคาหุ้นไอพีโอขึ้นไป ก็จะมีแนวต้าน ของพี/อี ไม่เกิน 40 เท่า เพราะเกรงว่า หุ้นอาจติดแคชบาลานซ์ ทำให้รายย่อยเข้ามาซื้อขายยาก
หรือเขาเรียกกันว่า “นกจะไม่เกาะ”
มาดูกันว่าหุ้น SKN เขาทำธุรกิจอะไร
SKN เป็นผู้ผลิต และจำหน่ายแผ่นไฟเบอร์บอร์ดความหนาแน่นปานกลาง MDF (Medium Density Fiber Board)
ว่ากันว่า ในอุตสาหกรรมเฟอร์นิเจอร์ จะใช้แผ่นไม้ทดแทนธรรมชาติอยู่ 3 ประเภท
แบบแรกคือ แผ่นไม้อัด จะใช้ไม้ท่อนปอกเป็นแผ่น แล้วมาวางซ้อนกันให้หนาๆ
แบบต่อมาคือ แผ่นปาร์ติเกิ้ล ที่จะใช้ปีกไม้และเศษไม้อัดเป็นแผ่น
แบบสุดท้ายคือ แผ่นไฟเบอร์บอร์ด เช่น MDF โดยใช้กิ่งและปลายไม้บดเป็นเส้นใยและนำมาอัดแผ่น
แผ่นไม้ MDF จึงมีคุณสมบัติใกล้เคียงไม้จริง และราคาไม่แพง จึงมีการเติบโตเฉลี่ย 11% สูงกว่าแผ่นไม้อื่นๆ ที่โตเฉลี่ยเพียง 4%
ประเทศไทยเป็นผู้นำการส่งออกแผ่นไม้ MDF ของอาเซียน
อยู่อันดับ 4 ของโลก
โรงงานของ SKN ตั้งอยู่ที่ จ.ระยอง ที่มีพื้นที่ปลูกยางพาราจำนวนมากในภาคตะวันออก และโรงงานอยู่ใกล้กับท่าเรือมาบตาพุด และแหลมฉบัง
ขนาดกำลังการผลิตอยู่ในอันดับ 6 ของประเทศไทย
หุ้นไอพีโอที่ SKN นำออกมาขายจำนวน 200 ล้านหุ้น
เขามีการแบ่งขายแบบนี้นะ
เสนอขายต่อบุคคลตามดุลยพินิจของผู้จัดจำหน่าย 85 ล้านหุ้น
ผู้ลงทุนสถาบันในประเทศ 64 ล้านหุ้น ผู้ลงทุนสถาบันต่างประเทศ 11 ล้านหุ้น
และผู้มีอุปการคุณพร้อมด้วยพนักงานบริษัท 40 ล้านหุ้น
เงินที่ได้จากการระดมทุน 1,470 ล้านบาท จะนำไปใช้ชำระคืนเงินกู้ระยะยาวจำนวน 650-750 ล้านบาท
การชำระคืนเงินกู้ ทำให้ D/E ลดลงอย่างมีนัยสำคัญ จากงวดครึ่งปีแรกที่ผ่านมา D/E อยู่ที่ 1.57 เท่า
รวมทั้งนำไปใช้ลงทุนขยายกำลังการผลิต 500 ล้านบาท
ส่วนที่เหลือใช้เป็นเงินทุนหมุนเวียน
ทางด้านกำไรสุทธิไตรมาส 2/2560 อยู่ที่ 72.4 ล้านบาท เพิ่มจากปีก่อน 10%
ทั้งหมดนี้คือมูลค่าของหุ้นไอพีโอน้องใหม่แบบคร่าวๆ
ไว้ประกอบการตัดสินใจลงทุนครับ